Din il-ġimgħa kienet waħda ta' konfermi u kjarifiki fil-Formula 1 fejn, fuq naħa, kien hemm diversi timijiet u sewwieqa li ċċaraw il-futur tagħhom fl-isport, filwaqt li fuq oħra kien hemm sitwazzjonijiet li reġgħu nfetħu beraħ minkejja li kien maħsub li kienu ssolvew żmien ilu. Wehrlein mal-Manor Fejn jidħlu konfermi, kien hemm dik ta' Pascal Wehrlein, illi kien imħabbar bħala sewwieqa tal-Manor Racing għall-2016. Fl-aħħar sentejn dan is-sewwieq Ġermaniż kien attiv fil-Formula 1 bħala sewwieq ta' prova mal-Mercedes u l-Force India u fl-2015 sar l-iżgħar rebbieħ tal-kategorija DTM fl-età ta' 21 sena. Għall-2016 kien ippjanat li Wehrlein ikompli jservi ta' sewwieq ta' prova hekk kif il-Mercedes ikkonfermaw l-impjieg ta' Hamilton u Rosberg. Madankollu, il-potenzjal kbir li wera dan is-sewwieq żagħżugħ ġiegħel lit-tim Ġermaniż jipprova jsiblu post fl-2016 biex jagħtih esperjenza kompetittiva fil-Formula 1. L-opportunità waslet permezz tal-alleanza teknika mal-Manor Racing fejn qiegħed jiġi rrappurtat li t-tim Brittaniku kien mitlub joffri post lil Wehrlein bħala parti minn skambju li bih il-Mercedes tawhom aċċess għall-Wind Tunnel tagħhom. Għadu mhuwiex magħruf min se jkun it-tieni sewwieq tal-Manor, però s'issa l-favurit jidher li huwa Alexander Rossi, illi mhux biss diġà kellu esperjenza ta' ħames tlielaq ma' dan it-tim fl-2015, imma huwa maħsub li għandu wkoll l-appoġġ finanzjarju neċessarju biex jikseb post. Madankollu, barra s-sewwieq Amerikan, hemm oħrajn li qegħdin jikkompetu għal dan il-post fosthom Will Stevens u Roberto Merhi, li wkoll għandhom esperjenza mal-Manor; Rio Haryanto, illi talab l-appoġġ finanzjarju tal-gvern Indoneżjan biex jikseb post fil-F1; u Pastor Maldonado, illi għadu qed jiġi assoċjat mat-tim Brittaniku minkejja li s'issa qal li mhux interessat li jsuq miegħu. Sena fis-Super Formula Sadanittant, però, sewwieq li jidher illi fl-2016 mhux se jkun qiegħed ikun attiv bħala kompetitur fil-F1 se jkun Stoffel Vandoorne. Dan hekk kif fl-aħħar jiem is-sewwieq Belġjan wasal għal ftehim ma' Dandelion Racing biex fl-istaġun li ġej isuq magħhom fil-kategorija Super Formula Ġappuniża. Huwa xorta waħda se jkun qiegħed ikopri l-irwol ta' sewwieq ta' prova mal-McLaren matul dan il-perjodu. Madankollu, it-tim minn Woking esprima x-xewqa li dan is-sewwieq ikompli jikseb esperjenza kompetittiva wara s-suċċess li kiseb fil-kategorija GP2. Sintomu ta' problema akbar Min-naħa l-oħra, is-sewwieq ta' żvilupp tar-Renault Carmen Jorda attirat tip ta' attenzjoni differenti hekk kif sabet ruħha fil-mira ta' kritika ta' diversi kollegi li poġġew fid-dubju l-kapaċità tagħha. Bejn l-2012 u l-2014, Jorda kkompetiet fil-kategorija GP3 fejn kellha riżultati medjokri ħafna hekk kif rarament irnexxielha tikklassifika mal-ewwel 15-il sewwieq. Madankollu, hija xorta waħda rnexxielha tikseb post bħala sewwieq ta' żvilupp mal-Lotus fl-2015 u mar-Renault fl-2016. Kif wieħed jistenna, dan il-fatt attira kritika kbira min-naħa tad-diversi sewwieqa li kklassifikaw ruħhom aħjar minnha matul is-snin imma li lanqas biss resqu qrib post ma' tim tal-Formula 1. Ma' din il-lista ta' kritiċi ngħaqad Marco Sorensen illi sostna ma' gazzetta Norveġiża li huwa kien għamel sigħat twal fuq is-simulatur tal-Lotus is-sena l-oħra fejn irnexxielu jikseb ħinijiet li, bħala medja, kienu 12-il sekonda aktar veloċi minn dawk ta' Jorda. Minkejja dan il-fatt, huwa qal li s-sewwieqa Spanjola ngħatat prijorità fuqu minħabba li kienet kapaċi toffri diversi miljuni ta' ewro lir-Renault biex tiggarantixxi post magħhom. Jorda ma damitx wisq biex tirrispondi fuq Twitter fejn qalet illi dak li qal Sorensen kien tant redikolu li għamlet 12-il siegħa tidħak. Madankollu, il-konfront ma waqafx hemm għax ir-risposta tal-Ispanjola wasslet għal reazzjoni ta' Richie Stanaway, sewwieq Brittaniku li kkompeta magħha fil-kategorija GP3 fl-2014, illi qal li din is-sitwazzjoni kienet tkun tad-daħk kieku Jorda ma kinitx tispiċċa dejjem ma' tal-aħħar. L-iskambji iebsin ta' bejn dawn is-sewwieqa huwa sintomu ta' kontroversja akbar li għaddejja bħalissa fil-Formula 1 relatata mal-pay drivers, jiġifieri sewwieqa li jħallsu biex isuqu ma' tim. Dan il-fenomenu mhuwiex ġdid fil-Formula 1. Madankollu, l-impressjoni hija li fl-aħħar snin li n-numru tagħhom żdied mhux ħażin. Fil-fatt, bosta jispekulaw li llum il-ġurnata l-biċċ l-kbira tat-timijiet żgħar u medji qegħdin jimpjegaw sewwieqa ta' din ix-xorta hekk kif qegħdin isibuha diffiċli biex ilaħħqu mal-ispejjeż tal-operat tagħhom, illi tul l-istaġuni riċenti żdiedu sostanzjalment. Kif wieħed jistenna, dan l-istat ta' fatt urta mhux ftit lill-bosta sewwieqa ta' talent li matul is-snin sabu l-bibien tal-Formula 1 magħluqa minkejja s-suċċessi li kisbu f'kategorija inferjuri biex minflokhom daħlu oħrajn anqas kapaċi, li però kellhom riżorsi finanzjarji akbar. Monza fil-periklu Vittmi oħrajn tal-ispejjeż dejjem ogħla ta' operat qegħdin ikunu ċ-ċirkwiti fejn fl-aħħar snin rajna diversi gran premji Ewropej jisparixxu mill-kalendarju tal-Formula 1 hekk kif l-amministraturi tagħhom ma setgħux jindirizzaw lil din l-isfida b'mod effikaċi. Ma' din il-lista jidher illi tista' tiżdied Monza, minkejja li fl-aħħar xhur ngħatat l-impressjoni illi t-tellieqa se tiġi salvata u li kulma kien għad baqa' li jsir huwa li jiġi kkjarifikati xi dettalji mal-Formula One Managament (FOM). Madankollu, f'kumment li ta din il-ġimgħa, Bernie Ecclestone, is-CEO tal-FOM, sostna illi fil-laqgħat li kellu mal-Automobile Club d'Italia (ACI) tressqu ħafna wegħdi u l-ebda proposta konkreta. Is-sena l-oħra, Ecclestone kien talab lill-amministraturi taċ-ċirkwit biex jimmodernizzaw l-Autodromo Nazionale di Monza u jħallsu miżata annwali ogħla lill-FOM jekk xtaqu li t-tellieqa tagħhom tibqa' fuq il-kalendarju. Però, minkejja intervent tal-gvern Taljan biex jaġevola investiment addizzjonali f'dan iċ-ċirkwit, jidher li Ecclestone għadu mhuwiex konvint b'dak li qed jiġi propost. Huwa żvela wkoll illi jekk din il-proposta ma tasalx sal-aħħar ta' Frar, il-kuntratt ta' Monza, illi jiskadi din is-sena, mhuwiex se jkun imġedded. Min-naħa tiegħu, il-president tal-ACI Angelo Sticchi Damiani qal illi huwa se jkompli jiġġieled biex jipprova jikseb kuntratt ġdid ta' seba' snin għal Monza. Madankollu, huwa sostna li l-ACI hija lesta wkoll li tipproponi ċirkwiti alternattivi bħal dawk ta' Imola u Mugello bl-għan li tal-inqas ma jintilifx il-Gran Premju tal-Italja.